
LĒMUMS
Tukumā 

2026. gada 27. augustā						Nr. TND/1-1.1/26/432 
(prot. Nr. 9, 47.§)

Par pašvaldības nekustamā īpašuma “Mazeglītes”, Lestenes pagastā, Tukuma novadā, atsavināšanu un izsoles noteikumu apstiprināšanu

Nekustamais īpašums “Mazeglītes”, Lestenes pagastā, Tukuma novadā, kadastra numurs 9068 002 0158, ir Tukuma novada pašvaldības īpašums, reģistrēts Zemgales rajona tiesas Lestenes pagasta zemesgrāmatas nodalījumā Nr. 100000954023 (turpmāk – Nekustamais īpašums). Nekustamais īpašums sastāv no vienas neapbūvētas zemes vienības 3,82 ha platībā (t. sk. 3,17 ha lauksaimniecības zeme) ar kadastra apzīmējumu 9068 002 0158, kur galvenais lietošanas mērķis – zeme, uz kuras galvenā saimnieciskā darbība ir lauksaimniecība (NĪLM 0101).
Tukuma novada pašvaldībai (turpmāk – pašvaldība) nav nepieciešams saglabāt īpašumā Nekustamo īpašumu pašvaldības funkciju veikšanai.
Publiskas personas mantas atsavināšanas likuma 3. panta otrā daļa noteic, ka publisku personu mantas atsavināšanas pamatveids ir mantas pārdošana izsolē, 4. panta pirmā daļa noteic, ka atvasinātas publiskas personas mantas atsavināšanu var ierosināt, ja tā nav nepieciešama attiecīgai atvasinātai publiskai personai vai tās iestādēm to funkciju nodrošināšanai, 5. panta pirmā daļa noteic, ka atļauju atsavināt atvasinātu publisku personu nekustamo īpašumu dod attiecīgās atvasinātās publiskās personas lēmējinstitūcija, 9. panta otrā daļa noteic, ka institūciju, kura organizē atvasinātas publiskas personas nekustamā īpašuma atsavināšanu, nosaka atvasinātas publiskas personas lēmējinstitūcija.
No Pašvaldību likuma 73. panta pirmās daļas izriet, ka atsavināms tāds pašvaldības īpašums, kas nav izmantojams attiecīgās administratīvās teritorijas iedzīvotāju interesēs atbilstoši pašvaldības kompetencei un nav nepieciešams pašvaldības funkciju izpildei.
Likuma “Par zemes privatizāciju lauku apvidos” 28. pants noteic, kādi darījuma subjekti var iegūt īpašumā zemi. Minētais likums izvirza kritērijus fiziskām un juridiskām personām, iegādājoties lauksaimniecībā izmantojamo zemi īpašumā. Šis nosacījumus attiecas arī uz nekustamiem īpašumiem (lauksaimniecībā izmantojamām zemēm), kas iegūti īpašumā izsoles ceļā. Izsoles noteikumos iekļaujams nosacījums, ka izsoles dalībniekam jāatbilst likuma “Par zemes privatizāciju lauku apvidos” 28. panta pirmās daļas un 28.1 panta pirmās daļas nosacījumiem.
Nekustamais īpašums 3,5 ha platībā ar 2025. gada 10. jūlija zemes nomas līgumu Nr. ILP/2- 58.2.1/25/15 un 2026. gada 9. marta vienošanos Nr. ILP/2-58.2.1/25/15-1 iznomāts fiziskai personai. Zemes nomas līguma termiņš – 2030. gada 9. jūlijs. Zemes nomas līgums ir reģistrēts zemesgrāmatā Lestenes pagasta zemesgrāmatas nodalījumā Nr. 100000954023.
Likuma “Par zemes privatizāciju lauku apvidos” 30.2 panta otrā daļa noteic, ka pirmpirkuma tiesības var izmantot šā likuma 28.1 panta pirmajā daļā minētā persona, kura nomā pārdodamo lauksaimniecības zemi un zemes nomas līgumu reģistrējusi pašvaldībā vismaz gadu pirms darījuma noslēgšanas dienas vai kura nomā pārdodamo lauksaimniecības zemi un kurai pirmpirkuma tiesības uz zemi pielīgtas un reģistrētas zemesgrāmatā.
[bookmark: _Hlk174957384]Zemes nomas līgums Nr. ILP/2- 58.2.1/25/15 pašvaldības lauksaimniecības zemes nomas līgumu reģistrā reģistrēts 2025. gada 10. jūlijā ar reģistrācijas Nr. 15. Pamatojoties uz likuma “Par zemes privatizāciju lauku apvidos” 30.2 pantu, zemes nomniekam ir pirmpirkuma tiesības uz Nekustamo īpašumu.
Publiskas personas mantas atsavināšanas likuma 11. panta trešā daļa noteic, ka vienlaikus ar sludinājumu personai, kuras īpašuma tiesības nostiprinātas zemesgrāmatā un kurai ir pirmpirkuma tiesības, nosūtāms paziņojums par izsoli, norādot, ka šīs tiesības tā var izmantot tikai tad, ja to rakstveidā piesaka sludinājumā norādītajā termiņā, 12. panta pirmās daļas 6. punkts noteic, ka sludinājumā un paziņojumā norāda: personu, kurai ir pirmpirkuma tiesības, un šā likuma 4. panta ceturtajā daļā minēto personu atsavināšanas ierosinājumu esamību, kā arī termiņu, kādā minētās personas var iesniegt pieteikumu, 14. panta pirmā daļa noteic, ja izsludinātajā termiņā ir saņemts pirmpirkuma tiesību izmantošanas pieteikums no personas, kurai ir pirmpirkuma tiesības un kura nav minēta šā likuma 4. panta ceturtajā daļā, tā var iegūt publiskas personas mantu par izsolē nosolīto augstāko cenu. Šai personai 10 dienu laikā no izsoles rezultātu apstiprināšanas jāpaziņo izsoles rīkotājam par pirmpirkuma tiesību izmantošanu, jānoslēdz pirkuma līgums un jāsamaksā augstākā nosolītā cena, ja izsoles noteikumos nav paredzēta citāda samaksas kārtība.
Publiskas personas mantas atsavināšanas likuma 1. panta pirmās daļas 6. punkts noteic, ka nosacītā cena ir nekustamā īpašuma vērtība, kas noteikta atbilstoši Standartizācijas likumā paredzētajā kārtībā apstiprinātajiem īpašuma vērtēšanas standartiem, vai kustamās mantas vērtība, kas noteikta atbilstoši Standartizācijas likumā paredzētajā kārtībā apstiprinātajiem īpašuma vērtēšanas standartiem, kā arī ņemot vērā tās atlikušo bilances vērtību pēc grāmatvedības uzskaites datiem.
Saskaņā ar sertificēta vērtētāja Sabiedrības ar ierobežotu atbildību “VCG Ekspertu grupa”, reģistrācijas Nr. 40003554692, turpmāk – SIA “VCG Ekspertu grupa” (īpašumu vērtētājs Guntars Pugejs, profesionālās kvalifikācijas sertifikāts Nr. 79) 2026. gada 21. aprīļa vērtējumu Nekustamā īpašuma tirgus vērtība ir 19 200,00 euro (deviņpadsmit tūkstoši divi simti euro), kas ir augstāka par Nekustamā īpašuma universālo kadastrālo vērtību – 12 793,00 euro (divpadsmit tūkstoši septiņi simti deviņdesmit trīs euro). Pašvaldības izdevumi par SIA “VCG Ekspertu grupa” pakalpojumiem ir 242,00 euro (divi simti četrdesmit divi euro).
Publiskas personas finanšu līdzekļu un mantas izšķērdēšanas novēršanas likuma 3. panta 2. punkts noteic, ka publiska persona, kā arī kapitālsabiedrība rīkojas ar finanšu līdzekļiem un mantu lietderīgi, tas ir manta atsavināma un nododama īpašumā vai lietošanā citai personai par iespējami augstāku cenu.
Pamatojoties uz minēto, Tukuma novada domes Īpašumu apsaimniekošanas un privatizācijas komisija (turpmāk – komisija) 2026. gada 10. augusta sēdē ir sagatavojusi lēmuma projektu izskatīšanai Finanšu komitejā un Tukuma novada domes sēdē ar ierosinājumu atsavināt Nekustamo īpašumu elektroniskā izsolē ar augšupejošu soli, nosakot izsoles sākumcenu (nosacīto cenu) 25 000,00 euro (divdesmit pieci tūkstoši euro).
Ņemot vērā minēto un pamatojoties uz Pašvaldību likuma 10. panta pirmās daļas 16. punktu, 73. panta trešo un ceturto daļu, Publiskas personas finanšu līdzekļu un mantas izšķērdēšanas novēršanas likuma 3. panta pirmās daļas 1. un 2. punktu, Publiskas personas mantas atsavināšanas likuma 3. panta pirmās daļas 1. punktu, 4. panta pirmo daļu, 5. panta pirmo daļu, 9. panta otro daļu un 10. panta otro daļu, 11. panta trešo daļu, 12. panta pirmās daļas 6. punktu, 14. panta pirmo daļu, likuma “Par zemes privatizāciju lauku apvidos” 28. panta pirmo daļu, 28.1 panta pirmo daļu, 30.2 panta pirmo un otro daļu, komisijas 2026. gada 10. augusta lēmumu, Tukuma novada dome nolemj:
1. atsavināt pašvaldības nekustamo īpašumu “Mazeglītes”, Lestenes pagastā, Tukuma novadā, kadastra numurs 9068 002 0158, ar tā sastāvā esošo neapbūvēto zemes gabalu 3,82 ha platībā (t. sk. 3,17 ha lauksaimniecības zeme) ar kadastra apzīmējumu 9068 002 0158 par sākuma cenu (nosacīto cenu) 25 000,00 euro (divdesmit pieci tūkstoši euro), pārdodot to elektroniskā izsolē ar augšupejošu soli,

2. apstiprināt nekustamā īpašuma izsoles noteikumus Nr. 62 (pielikumā),

3. uzdot komisijai organizēt nekustamā īpašuma izsoli,

4. uzdot Komisijai 7 (septiņu) darba dienu laikā pēc akta par nekustamā īpašuma pārdošanu izsolē saņemšanas nosūtīt paziņojumu par pirkuma summu – nosolīto augstāko cenu personai, kurai ir pirmpirkuma tiesības uz nekustamo īpašumu – nomniekam, ar aicinājumu izmantot tai noteiktās pirmpirkuma tiesības,

5. informāciju par izsoli publicēt laikrakstā “Latvijas Vēstnesis”, elektronisko izsoļu vietnē https://izsoles.ta.gov.lv un pašvaldības tīmekļvietnē www.tukums.lv,

6. uzdot pašvaldības izpilddirektoram Ivaram Liepiņam veikt kontroli par lēmuma izpildi.

